Dawie Roodt terug by die huisDawie Roodt. Foto: Facebook Roodt is byna ŉ week in die hoësorgeenheid van die Pretoria-Oos-hospitaal behandel nadat hy beseer is in ŉ struweling met gewapende rowers wat hom en sy gesin in hul huis oorval het. Roodt het ernstige beserings aan sy boarm opgedoen nadat die rowers hom met ŉ skerp wapen gesny het. Hy het ook ŉ snywond agter sy kop opgedoen. Danielle Roodt (26), Dawie se dogter, het aan Maroela Media gesê die gesin kon haar pa Woensdag omstreeks 08:30 by die hospitaal gaan haal en huis toe neem. “Hy was net een dag in ŉ algemene saal vir waarneming en toe het die dokters gesê hy kan maar huis toe gaan. Ons is baie bly om hom terug by die huis te hê.” Volgens Danielle is Dawie nog tot volgende week afgeboek en sal hierdie tyd benut deur soveel moontlik te rus. “Hy word nog baie moeg, so hy slaap baie. Hy sal dalk ŉ bietjie van die huis af werk, maar ek dink hy gaan maar rustig wees. Hy sal van volgende week af met fisioterapie begin,” het sy gesê. Intussen het kapt. Marissa van der Merwe, woordvoerder van die polisie, bevestig dat ŉ misdaadbekampingsorganisasie van Nelspruit in Mpumalanga ŉ beloning van R50 000 uitgeloof het vir enigiemand met inligting wat tot die inhegtenisneming van die verdagtes kan lei. Van der Merwe het egter gesê die beloning is nog nie amptelik uitgeloof nie omdat dit eers deur die polisie se provinsiale hoofkantoor goedgekeur moet word. “Niemand is nog [in verband met die voorval] in hegtenis geneem nie, maar die ondersoekspan volg tans alle moontlike leidrade op,” het Van der Merwe gesê. Lees alle berigte oor Dawie Roodt op Maroela Media.